รัฐบาลไทย-ข่าวทำเนียบรัฐบาล-ศธ.รับรองหลักสูตรออนไลน์ด้านดิจิทัลของ IBM และ Microsoft
วันจันทร์ที่ 18 มีนาคม 2562
ศธ.รับรองหลักสูตรออนไลน์ด้านดิจิทัลของ IBM และ Microsoft
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการพัฒนาหลักสูตรอาชีวศึกษานานาชาติ ครั้งที่ 4
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการพัฒนาหลักสูตรอาชีวศึกษานานาชาติ ครั้งที่ 4เมื่อวันพฤหัสบดีที่ 14 มีนาคม 2562 ณ ห้องประชุมราชวัลลภโดยมี ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ, รศ.นพ.ปรีชา สุนทรานันท์ ผู้ช่วยเลขานุการรัฐมนตรีว่าการกระทรวงศึกษาธิการ, ประธานคณะกรรมการการอาชีวศึกษา, ผู้บริหารกระทรวงศึกษาธิการ ตลอดจนประธานและผู้แทนสภาหอการค้าต่างประเทศในประเทศไทย เข้าร่วมประชุม
รมว.ศึกษาธิการเปิดเผยภายหลังการประชุมว่า การพัฒนาหลักสูตรอาชีวศึกษานานาชาติ มีผลการดําเนินงานที่มีความก้าวหน้าอย่างรวดเร็ว โดยสถาบันอาชีวศึกษาทั้งภาครัฐและเอกชน รวมถึงสถาบันอุดมศึกษา มีความตื่นตัวเป็นอย่างมาก และเมื่อเร็ว ๆ นี้ ได้เข้าร่วมประชุมกับคณะกรรมการร่วมภาคเอกชน (สภาหอการค้าแห่งประเทศไทย สภาอุตสาหกรรมแห่งประเทศไทย และสมาคมธนาคารไทย) ซึ่งทั้ง3หน่วยงานมีความยินดีที่กระทรวงศึกษาธิการดําเนินการโครงการนี้ และพร้อมที่จะส่งเสริมสนับสนุนการจ้างงานผู้ที่จบการศึกษาจากหลักสูตรอาชีวศึกษานานาชาติด้วย
สําหรับการประชุมในครั้งนี้ที่ประชุมได้รับรองหลักสูตรออนไลน์ด้านดิจิทัลของ IBM (International Business Machines) และ Microsoftซึ่งจะเป็นการเสริมทักษะด้านดิจิทัลให้กับผู้เรียนอาชีวศึกษาอีกทางหนึ่ง นอกจากนี้ยังได้พิจารณาหลักสูตร Dual Vocational Training Abroad ของเยอรมนีโดยสถาบันอาชีวศึกษาสามารถนําหลักสูตรนี้ไปปรับใช้กับการจัดการเรียนการสอนอย่างเหมาะสม โดยคํานึงถึงคุณภาพเป็นหลัก เพื่อยกระดับอาชีวศึกษาไทยให้มีมาตรฐานเทียบเท่าเยอรมนี พร้อมกันนี้ ประเทศสิงคโปร์เสนอที่จะจัดหาสถานที่ในการฝึกปฏิบัติงานให้แก่ผู้เรียนในหลักสูตรอาชีวะนานาชาติของทุกประเทศด้วย สําหรับค่าใช้จ่ายในการเรียน กระทรวงศึกษาธิการเตรียมที่จะเจรจากับธนาคารออมสินและธนาคารอื่น ๆ เกี่ยวกับการกู้ยืมเงินเพื่อการศึกษาด้วย
สิ่งสําคัญคือ การประชาสัมพันธ์และสร้างการรับรู้เกี่ยวกับหลักสูตรอาชีวศึกษานานาชาติให้นักเรียนและนักศึกษารับรู้ เพื่อกระตุ้นให้เด็กมาเรียนหลักสูตรที่มีมาตรฐานนานาชาติ โดยไม่ต้องกังวลเรื่องค่าใช้จ่าย เพราะขณะนี้มีสถาบันอาชีวศึกษาเอกชนบางแห่ง เปิดโอกาสให้ได้เรียนก่อน แล้วจ่ายค่าใช้จ่ายภายหลัง ซึ่งเป็นหลักสูตรที่มีงานทําหลังจบการศึกษาแน่นอน
รมว.ศึกษาธิการ กล่าวด้วยว่า จะมีการผลักดันให้การดําเนินการอาชีวศึกษานานาชาติ เป็นนโยบายของสํานักงานคณะกรรมการการอาชีวศึกษาอย่างต่อเนื่อง เพื่อยกระดับการอาชีวศึกษาให้มีคุณภาพ และมีมาตรฐานเทียบเท่านานาชาติ ตอบโจทย์ความต้องการของผู้ประกอบการและผู้จ้างงาน ทั้งนี้ช่วงปลายเดือนมีนาคม 2562 นี้ กระทรวงศึกษาธิการจะจัดการประชุมเชิงปฏิบัติการ เพื่อนําเสนอหลักสูตรอาชีวศึกษานานาชาติที่ได้รับการรับรองให้กับสถาบันอุดมศึกษากว่า 180 แห่ง ณ มหาวิทยาลัยเทคโนโลยีราชมงคลพระนคร
โอกาสนี้รมว.ศึกษาธิการ ได้เป็นประธานมอบประกาศความร่วมมือการจัดการศึกษาของหลักสูตรต่าง ๆ จากนานาประเทศซึ่งขณะนี้มีจํานวนทั้งสิ้น6หลักสูตร จาก5ประเทศ คือ
หลักสูตรออนไลน์ด้านดิจิทัล2หลักสูตร จากสหรัฐอเมริกา
หลักสูตร Dual Vocational Training Abroad จากเยอรมนี
หลักสูตร BTEC ของ Pearson จากสหราชอาณาจักร
หลักสูตรInternational Computer Driving License : ICDL หรือวุฒิบัตรรับรองความสามารถคอมพิวเตอร์สากล จากสาธารณรัฐไอร์แลนด์
หลักสูตรการสอนเกี่ยวกับการโรงแรมและอุตสาหกรรมภาคบริการ ของWilliam Angliss Institute จากออสเตรเลีย
Writtenbyอรพรรณ ฤทธิ์มั่น
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร